Newsday: 'Tony Blair se vinuo do Churchillianskih visina'
'Svi moramo pokazati da je naša odlučnost da zaštitimo naše vrijednosti i naš način života jača od riješenosti terorista da ubijaju i r
'Protiv terorizma ne postoji idealna, savršena obrana' – komentira terorističke napade u Londonu dnevnik International Herald Tribune. 'Čak kad bi Osama bin Laden već trunuo u grobu, miroljubivim bi zemljama i dalje prijetila fanatična mržnja. Terorizam nije lako pobijediti. Ono što obični ljudi trebaju u ovom trenutku činiti je – vratiti se svojim redovitim dnevnim aktivnostima – koristiti gradski prijevoz, izaći na ulice, vratiti se svom poslu, kao što su to učinili i državnici na summitu u Škotskoj' – piše ovaj list koji se istovremeno objavljuje u New Yorku i Parizu. 'Svi moramo pokazati da je' – kao što je to rekao premijer Blair – 'naša odlučnost da zaštitimo naše vrijednosti i naš način života jača od riješenosti terorista da ubijaju i ruše.' International Herald Tribune piše da upravo to predstavlja najsnažniju poruku teroristima: 'bez obzira na prolijevanje krvi - opet ste izgubili'. Svi listovi primjećuju već dobro znane oratorske kvalitete britanskog premijera, koji – piše newyorški dnevnik Newsday – 'najuvjerljivije zvuči kad je situacija teška.' 'Tony Blair se jučer vinuo put Churchillianskih visina, pozvavši svoju naciju na jedinstvo i mir te iskazujući čvrsto uvjerenje da će teroristi biti poraženi' – piše Newsday. 'Iako teroristi tvrde da djeluju u ime islama, mi znamo da je ogromna većina muslimana - i u Britaniji i u inozemstvu – civilizirana, da su to ljudi koji poštuju zakon' – rekao je u svom prvom obraćanju naciji nakon napada britanski premijer. 'Teroristi su ovim krvoprolićem iskazali vrijednosti koje njih inspiriraju, vrijeme je da mi pokažemo koje ljudske vrijednosti nas inspiriraju' – rekao je Tony Blair. Dnevnik Newsday podsjeća na činjenicu da su se teroristički napadi dogodili samo dan nakon što je Londonu dodijeljeno domaćinstvo Olimpijskih igara – 'tog najvišeg izraza međunarodnog razumjevanja i prijateljstva' – kao i da se na summitu G8 raspravljaju pitanja od univerzalnog humanitarnog značaja, poput pomoći Africi i oprosta dugova najsiromašnijim zemljama.